La Craiova, ajutoarele sociale s-au ridicat şi anul acesta cu Mercedes, Audi, Range Rover sau taxi-ul. Puţini au fost oamenii care, încărcați cu sacoșe, au plecat pe jos sau cu autobuzul către case. Iar mulţi dintre ei au fost şi nemulţumiţi. Spun că ajutoarele sunt puţine şi de proastă calitate, dar dacă tot sunt gratis...vin să le ia. Primăria Craiova oferă alimente de trei ori pe an persoanelor cu venituri de sub 520 de lei.

Reporter: Am văzut că veniţi cu Mercedes-ul aici. E pentru oamenii săraci.

- Da, eu pentru asta am venit, să le iau şi să le dau la oamenii săraci.

O pensionară este nervoasă în maşină. „50 de lei ne-a costat drumul. Ce-şi bate domn’e, joc de lume, aşa...în halul ăsta? ! Într-o plăsuţă aşa mică ....câteva...”.

A fost un du-te vino zilele acestea în parcarea şcolii Alexandru Macedonski din Craiova, acolo unde în sala de sport a fost amenajată distribuirea pachetelor. Cei mai mulţi au venit cu taxiurile ca să-şi ridice alimentele gratuite.

Niște doamne cu fuste multe coboară din taxi. Sunt nemulțumite:

- Ne daţi 2 kile de ulei să mâncăm un an din ele!

- Pe taxi cât aţi dat? Vrea să știe reporterul.

- Dăm 200 dus-întors.

Reporter: Văd că aveţi patru plase. Sunt grele?

- Da.

- Cu ce vă duceţi?

- Cu taxiul. Unde, cu autobuzul?

Reporter: Ce aţi primit?

- Am primit orez, mălai , zahăr, ulei , făină... Ia să vedem, ce e aici...

- Mai mult vă costă taxi.

- Da, da...ha, ha, ha...

- Şi de ce aţi venit cu taxi?

- Păi...stau departe.

În fiecare plasă s-au pus două kilograme de zahăr, două de făină, un kilogram de orez, unul de mălai şi doi litri de ulei - în valoare totală de 23 de lei.

Ajutoarele nu i-ai mulţumit însă pe toţi, iar unii recunosc că.... nici măcar nu au nevoie de ele.

„Sunt de cea mai proastă calitate. Să se dea bani”, cere un beneficiar.

„Pentru mine nu foarte importante. Pentru alţii, poate”, spune un altul, la mașină.

„Aţi venit totuşi...”, constată reporterul.

„Am venit să le luăm, pentru că ăsta e dreptul şi aşa e legea”.

Alți beneficiari au venit într-un Rover.

- Mai mare drumul şi stresul pentru nişte ajutoare care ..., comentează unul dintre ei.

- Sunt importante?

- Pentru mamaie, care are 5 milioane pensie, sunt importante.

15.000 de şomeri, persoane cu handicap şi pensionari cu venituri de sub 520 de lei pe lună au benificiat anul acesta de aceste ajutoare. În total, Primăria a cheltuit din bugetul propriu pentru pachetele de Crăciun 345.000 de lei. Astfel de ajutoare se acordă la Craiova şi de Paște şi de Sf Maria.